V. Palko, poslanec: (2002-05-30):
Čo sa týka opakovaných argumentov o protiústavnosti tohto ústavného zákona, ktoré spomínala pani poslankyňa Tóthová, pán poslanec Gašparovič, tak, ešte raz, ústavný zákon, to je ústava. A ústava nemôže byť protiústavná. To je veľmi jednoduché a veľmi prosté. Panie poslankyne, páni poslanci za HZDS, k vašim opakovaným argumentom alebo poukazovaniu na prípad amnestií, ktoré udelil prezident Kováč. Tento návrh, ktorý teraz prednášame, sme tu prednášali pred rokom. Bol aj v druhom čítaní. Aj vtedy ste poukazovali na Kováčove amnestie a ja som vám ponúkol – je druhé čítanie, dajte doplňujúci návrh, ktorým zrušíme aj Kováčove amnestie. A povedal som, že ja to podporím. Ale nikto z vás v tom druhom čítaní taký návrh nepodal, aj keď sa domáhate toho, aby to tam bolo. Nikto z vás to tam nepodal. A keď teraz na to poukazujete, tak proste iba podvádzate. Ešte by som chcel reagovať na to, čo povedal pán poslanec Husár, pretože to bol v podstate jediný príspevok, ktorý má z vašich radov trošku upútal, pretože pán poslanec Husár reagoval aj na to, čo som hovoril vo svojom úvodnom vystúpení. On totižto hovoril o potrebe spolupráce. A ja vám hovorím úplne otvorene, že Slovensko už veľakrát potrebovalo za posledné mesiace aj v budúcnosti bude potrebovať spoluprácu KDH a HZDS a možno aj iných strán pri mnohých významných hlasovaniach v Národnej rade, ktoré sa budú týkať záujmu Slovenska. A toto tu bude. Ale, bohužiaľ, napriek tomu, že mnohé naše postupy sú spoločné a názory sú spoločné a mnohokrát budeme hlasovať spoločne, nebudeme môcť s vami vstúpiť do vlády, z jednoduchého dôvodu, že šancu na to ste zmarili vašimi hlúposťami, hlúposťami vášho predsedu v roku 1995. A túto šancu maríte doteraz vaším hlúpym postojom a vašimi hlúpymi a nezmyselnými rozprávkami. Čo sa týka toho únosu, čo sa týka páchateľov tohto trestného činu, prosím vás, veď v tom vyšetrovacom spise to všetko je. Veď čo sa týka pána zástupcu vášho poslanca pána Lexu, veď pán Svěchota to verejne priznal, že tento trestný čin zorganizovala Slovenská informačná služba. Ale, prosím, keď chcete, pokojne pokračujte v tých vašich rozprávkach. Ale, bohužiaľ, je to tak trošku tragédia nielen vaša alebo tohto parlamentu, ale celého Slovenska. Prosím, budeme hlasovať o tomto zákone, možno prejde, možno neprejde. Ak neprejde, pre nás problém zostáva otvorený a budeme ho riešiť aj v budúcom parlamente a je možné, že nakoniec tieto amnestie zrušíme spoluprácou alebo v spolupráci s budúcou generáciou poslancov za HZDS, ktorá vás tu už zakrátko vystrieda. Ďakujem. J. Migaš, predseda NR SR: Pán spravodajca, chcete vystúpiť? Panie poslankyne, páni poslanci, pristúpime k hlasovaniu o návrhu skupiny poslancov Národnej rady Slovenskej republiky na vydanie ústavného zákona o zrušení niektorých rozhodnutí o amnestii, o návrhu pani poslankyne Tóthovej, aby Národná rada nepokračovala v rokovaní o tomto návrhu. Uvedie ho spravodajca, je to prvé čítanie, najprv podľa § 73 ods. 3 zákona o rokovacom poriadku. Nech sa páči. L. Orosz, poslanec: Ďakujem pekne, pán predseda. Ja len chcem dodať, že po tých rétorických cvičeniach, ktoré tu zazneli pred chvíľou, myslím si, niet už čo dodať. Pani poslankyňa Tóthová predložila návrh, o ktorom treba dať hlasovať v zmysle príslušných ustanovení zákona o rokovacom poriadku, a to je návrh, aby Národná rada nepokračovala v rokovaní o tomto návrhu ústavného zákona. J. Migaš, predseda NR SR: Panie poslankyne, páni poslanci, prezentujme sa a hlasujme o návrhu, ktorý odznel v rozprave, aby sme nepokračovali v rokovaní o tomto návrhu zákona. Hlasujeme o návrhu pani poslankyne Tóthovej. (Hlasovanie.) Prítomných je 98 poslancov, za 41, proti 44, zdržalo sa 12, nehlasoval 1. Konštatujem, že tento návrh pani poslankyne sme neschválili. Nech sa páči, hlasujeme o návrhu skupiny poslancov Národnej rady Slovenskej republiky na vydanie ústavného zákona o zrušení niektorých rozhodnutí o amnestii, o jeho postúpení do druhého čítania. L. Orosz, poslanec: Keďže nebol schválený tento návrh, tak dávam návrh v zmysle § 73 ods. 3 písm. c) o tom, aby sa Národná rada uzniesla, že bude rokovať o tomto návrhu v rámci druhého čítania. J. Migaš, predseda NR SR: Prezentujme sa a hlasujme. Hlasujeme v súlade § 73, aby sme tento návrh zákona prerokovali v druhom čítaní. Hlasujeme. (Hlasovanie.) Prítomných je 99 poslancov, za 50, proti 33, zdržalo sa 15, nehlasoval 1. Konštatujem, že sme schválili návrh do druhého čítania. Nech sa páči, ďalej. L. Orosz, poslanec: Keďže tento návrh bol schválený o jeden hlas, tak je mojou povinnosťou predložiť aj druhý návrh, a to v tom smere, aby tento návrh ústavného zákona bol pridelený na prerokovanie všetkým výborom Národnej rady Slovenskej republiky okrem mandátového a imunitného výboru, výboru pre nezlučiteľnosť funkcií štátnych funkcionárov, výboru pre európsku integráciu, osobitného kontrolného výboru na kontrolu činnosti SIS a osobitného kontrolného výboru na kontrolu činnosti Vojenského spravodajstva. Ďalej navrhujem, aby funkciu gestorského výboru plnil ústavnoprávny výbor, aby prerokovali tento návrh výbory v lehote do 30 dní a gestorský výbor, teda ústavnoprávny výbor v lehote do 32 dní od jeho prerokovania v prvom čítaní. J. Migaš, predseda NR SR: Prezentujme sa a hlasujme. Hlasujeme o pridelení uvedeného návrhu zákona výborom, určení gestorského výboru a lehoty výborom na jeho prerokovanie. Hlasujeme. (Hlasovanie.) Prítomných je 77 poslancov, za 63, proti 2, zdržalo sa 9, nehlasovali 3. Aj tento návrh sme schválili. Panie poslankyne, páni poslanci, budeme pokračovať v rokovaní o návrhu vlády na skrátené legislatívne konanie o vládnom návrhu zákona o ochrane prírody a krajiny. Návrh vlády ste dostali ako tlač... (Hlasy z pléna.) Panie poslankyne, páni poslanci, asi pred pol hodinou som oznámil, že ďalší postup pri hlasovaní bude takýto... (Hlasy v pléne.) Ja som to povedal. Povedal som, že budeme hlasovať o uvedenom návrhu zákona, o ktorom sa práve rokovalo. Potom som povedal, že prerokujeme návrh vlády na skrátené legislatívne konanie o vládnom návrhu zákona o ochrane prírody a krajiny a v prvom čítaní tento návrh zákona. Potom som povedal, že budeme hlasovať o správe o plnení úloh zahraničnej politiky Slovenskej republiky za rok 2001 a zameraní zahraničnej politiky Slovenskej republiky na rok 2002. Potom som povedal, že budeme hlasovať o správe o plnení úloh Slovenskej informačnej služby za rok 2001 a správe o plnení úloh Vojenského spravodajstva za rok 2001 a že potom bude tajná voľba člena Súdnej rady Slovenskej republiky za Národnú radu Slovenskej republiky, ktorú som chcel urobiť na záver tak, aby bolo tajné hlasovanie. Týmto by sme dnešné rokovanie skončili. Ja si myslím, že to je veľmi racionálne. Nech sa páči, pán poslanec Cabaj, máte slovo.